**ཁྲིད་ཟིན་**

**རང་བྱུང་ཁམས་ལས་བྱུང་བའི་བློ་སྐྱེད་**

དང་པོ། སློབ་ཚན་ངོ་སྤྲོད།

སློབ་ཚན་དེ་ནི་དངོས་སུ་བྱུང་བའི་དོན་ཞིག་གི་ཐོག་ནས་རང་བྱུང་ཁམས་ཆེ་མོའི་ཐོག་གི་སྐྱེ་དངོས་ཀྱི་རྟེན་འབྱུང་འབྲེལ་བར་བརྩི་སྲུང་བྱེད་དགོས་པའི་སྐོར་གྱི་ཚན་རིག་ཤེས་བྱ་ཁག་གཅིག་ངོ་སྤྲོད་བྱས་པའི་སློབ་ཚན་ཞིག་ཡིན།

གཉིས་པ། སློབ་ཁྲིད་ཀྱི་དམིགས་ཚད།

༡ . ཤེས་བྱ་དང་ནུས་རྩལ།

སློབ་ཚན་དེ་སྒྲ་དག་ཅིང་ཚིག་གི་གཅོད་མཚམས་རན་པོའི་སྒོ་ནས་འབྱོང་ཀློག་ཐུབ་པའི་རྨང་གཞིའི་སྟེང་ཚིག་དོན་ལ་གོ་བ་བླངས་ནས་སློབ་ཚན་གྱི་བརྗོད་དོན་རྟོགས་ཐུབ་པ་བྱེད་དགོས་ལ། ཆུང་དུས་ནས་ཚན་རིག་ཤེས་བྱར་དགའ་བ་དང་། རང་རྒྱུད་ལ་ཚན་རིག་ཤེས་བྱ་གང་མང་གསོག་འཇོག་བྱེད་པའི་འདུན་པ་འཕེལ་བ་བྱེད་དགོས།

༢ . བརྒྱུད་རིམ་དང་ཐབས་ལམ།

1.ངས་འདྲི་བའི་ཐབས་ བགྲོ་གླེང་ཐབས་ གྲོས་བསྡུར་ཐབས་སྤྱད་ནས་སློབ་མ་ཚོས་ཚིག་སྐམ་པོ་དེ་དག་མངོན་སུམ་གསོན་རྗེན་དུ་གྱུར་བ་བྱས་ཏེ་གསོན་ཉམས་ལྡན་པའི་སྒོ་ནས་སློབ་ཚན་ནང་དོན་ཤོད་ཐུབ་པ་བྱ་རྒྱུ།

༣. འཚོར་འདུའི་རྣམ་འགྱུར་དང་རིན་ཐང་ལྟ་བ།

སློབ་མས་འཇིག་རྟེན་གྱི་བྱ་དངོས་ཐམས་ཅད་ནི་ཕན་ཚུན་གཅིག་ལ་གཅིག་བརྟེན་གྱི་ཚུལ་དུ་གནས་ཡོད་པས་ གང་འདོད་ཀྱིས་གཏོར་བརླག་མི་རུང་བའི་གནས་ལུགས་རྟོགས་པ་བྱས་ཏེ། ནམ་རྒྱུན་རང་ངོས་ནས་སྐྱེ་ཁམས་མདོ་མཉམ་ཡོང་བར་དོ་སྣང་དང་མཐོང་ཆེན་བྱེད་པའི་བསམ་པ་སྐྱེད་སྲིང་བྱ་དགོས།

གསུམ་པ། སློབ་ཁྲིད་ཀྱི་དཀའ་གཙོ།

༡.དཀའ་གནད།

སློབ་མས་རང་བྱུང་ཁམས་ནི་གང་དང་གང་ལས་གྲུབ་ཡོད་མེད་ཤེས་དགོས་པ་བྱ་བ།

༢.གཙོ་གནད།

སློབ་མས་རང་བྱུང་ཁམས་ཀྱི་སྐྱེ་དངོས་ཐམས་ཅད་ལ་སྲུང་སྐྱོབ་བྱེད་དགོས་པ་ཤེས་པ་བྱ་བ།

བཞི་པ། སློབ་ཁྲིད་ཡོ་ཆས། pptསྣེ་མང་སྨྱན་བྱེད། གློག་རྡུལ་དཀར་པང།

ལྔ་པ། སློབ་ཁྲིད་ཀྱི་བརྒྱུད་རིམ།

ཚོགས་ཐུན་གཉིས་པ་

༡.བསྐྱར་སྦྱོང། (གོང་གི་མིང་འགྲེལ་རྣམས་སློབ་མར་སྐད་ཆ་འདྲི་བ།)

1.**བེར་ཏོ། ---** མཁྲེགས་ཤིང་གི་རིགས་ཤིག

2.**སྣོད་བཅུད། ---** ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན།

3.**གཤིན་པོ། ---** ས་རྒྱུ་ལེགས་པོ།

4.**རྩྭ་ལྡུམ། ---** རྩྭ་དང་སྔོ་རིགས་གཞན་གྱི་བསྡུས་མིང་།

5.**ཡོ་འབོག ---**ཤིང་སྨན་གྱི་རིགས་ཤིག

༢. གསར་འདྲེན།

1.ནགས་ཚལ། 2.ཀུ་ཤུ། 3.ཁམ་བུའི་མེ་ཏོག 4.རི་དྭགས། 5.རྩ་དང་རྩི་ཤིང།

6.ནོར་བུ་གླིང་ཁའི་ནང་གི་མེ་ཏོག་སོགས་ཀྱི་འདྲ་པར་སྣ་མང་སྨྱན་བྱེད་སྟོན་ནས་སློབ་ཚན་འདྲེན་རྒྱུ།

༣. གསར་ཁྲིད།

1.སློབ་ཚན་ཁ་བྱང་སྣ་མང་སྨྱན་བྱེད་ནས་སྟོན་རྒྱུ་དང་ཆབས་གཅིག་དགེ་རྒན་ནས་སློབ་ཚན་ཆ་ཚང་གཅིག་ཀློག་རྒྱུ་མ་ཟད་སློབ་མས་དུམ་མཚམས་དབྱེ་བ་དང་ནང་དོན་མཚོན་པའི་ཚིག་ལ་རྟགས་རྒྱག་རྒྱུ།

2. **སློབ་ཚན་དབྱེ་ཞིབ།**

(1) སྔོན་ཆད། འཇར་མན་ན་ནགས་སྲུང་དཔོན་ཞིག་ཡོད་། ཁོས་ནགས་སྲུང་འགོ་དཔོན་བྱས་མ་ཐག་ཏུ་ནགས་ཚལ་ལ་(**གཙང་སྦྲ་** ) བྱེད་དགོས་པའི་བཀའ་ཞིག་ཕབ།

(2)**གཙང་སྦྲ་ཞེས་པའི་མིང་ཚིག་དེ་སློབ་ཚན་ནང་གི་བྱ་སྤྱོད་གང་དང་གང་གིས་མཚོན་འདུག**

ལན་ ཤིང་སྡོང་ལ་འཁྲིལ་ནས་སྐྱེས་པའི་ཤིང་གཞན་ཐམས་ཅད་བཅད་པ་དང་། རྩྭ་ལྡུམ་བརྔས་ནས་གཙང་མ་བཟོས་པ་མ་ཟད་ས་ཐོག་ཏུ་ལྷུང་བའི་ཤིང་ཙག་དང་ཡལ་གའང་ཕྱགས་ནས་གཙང་མ་བཟོས་པ།

(3)**ནགས་ཚལ་ལ་གཙང་སྦྲ་བྱེད་དགོས་སམ།**

(4)**གཙང་སྦྲ་བྱས་རྗེས་འགྱུར་ལྡོག་གང་བྱུང་འདུག**

**（མཉམ་ཀློག）**ལན་དུ་ ༡ནགས་ཚལ་གྱི་གནས་གང་ས་གང་དུ་རྩྭ་ལྡུམ་སོགས་གང་ཡང་ མེད་པར། ས་ངོས་བདེ་ཞིང་ཡངས་ལ་གཙང་བར་གྱུར།

 ༢འོན་ཀྱང་དེ་ནས་བཟུང་སྟེ་ནགས་ཚལ་ལ་ཉམས་ཆག་ཆེན་པོ་བྱུང་བ་དང་། ལོ་འགའ་སོང་རྗེས་བེར་དོ་དང་ཡོ་འབོག་གི་ལོ་མ་ས་ལ་ལྷུངས་ནས་དམར་ཧྲེང་དུ་གྱུར་པ་སོགས་ལྗོན་ཤིང་ མང་པོ་བསྐམས།

(5)**འདྲི་བ་ ནགས་སྲུང་དཔོན་གྱི་བཀའ་བཙན་དེས་ནགས་ཚལ་ཉམ་ང་བའི་གནས་སུ་བསྐྱལ་བ་ཡིན་ཟེར་དོན་གང་ཡིན།**

**དྲན་སྐུལ་**(ནན་ཏན་ངང་དུམ་མཚམས་༥དང་༦ཀློག་དང་།)

**ནག་པང་འཆར་བཀོད་**

གཅིག་ལ་གཅིག་བརྟེན། སྐྱེ་ཁམས་དོ་མཉམ།

 (སྣེ་མང་སྨྱེན་བྱེད་ནས་སློབ་མར་ཁ་གསལ་ནས་འགྲེལ་བཤད་རྒྱག་རྒྱུ།)

|  |  |
| --- | --- |
| **སྐྱེ་དངོས།**  | **ཕན་ནུས།**  |
| **ས་ཐོག་ཏུ་ལྷུང་བའི་ཤིང་ཙག་དང་ལོ་མས་ནགས་ཚལ་ལ།**  | **ས་གཤིས་གཤིན་པོར་འགྱུར་ཐུབ།**  |
| **འཁྲི་ཤིང་དང་རྩྭ་ལྡུམ་གྱིས་ནགས་ ཚལ་ལ།**  | **འབུ་སྲིན་དང་བྱ་བྱིའུ། རི་དྭགས་སོགས་མང་པོ་འཁོར་ཐུབ།**  |
| **བྱ་བྱིའུ་དང་རི་དྭགས་སོགས་ཀྱིས་ ནགས་ཚལ་ལ།**  | **གནོད་འབུ་ཟ་བ་དང་རྩི་ཤིང་རྙིང་ཚབ་གསར་བརྗེས་བྱེད་ཐུབ།** |

**རང་བྱུང་ཁམས་ཀྱི་སྣོད་བཅུད་ཡོད་ཚད་གཅིག་ལ་གཅིག་བརྟེན་དུ་གནས་ཡོད་པས་ དེ་ལྟར་གནས་ཚེ་། གཞི་ནས་རང་བྱུང་ཁམས་ཆེན་མོའི་སྐྱེ་ཁམས་དོ་མཉམ་ཡོང་ཐུབ།**

**དྲུག་པ། སྲ་བརྟནསྦྱོང་བརྡར།**

 སྔོན་ཆད་（**འཇར་མན་** ）ན་ནགས་སྲུང་དཔོན་ཞིག་ཡོད། ཁོས་ནགས་སྲུང་འགོ་དཔོན་བྱས་མ་ཐག་ཏུ་ནགས་ཚལ་ནང་གི་（**འཁྲི་ཤིང་**）དང་（**རྩ་ལྡུམ་**）（**ཤིང་ཙག་དང་ཡལ་ག**）སོགས་ཕྱགས་སུ་བཅུག་ནས་གཙང་མ་བཟོས་པས་མཐར་བྱ་སྤྱོད་དེས（ **རང་བྱུང་ཁམས་ཆེ་མོའི་སྐྱེ་ཁམས་དོ་མཉམ་ལ་གནོད་འཚེ་འཕོག་སྟེ་**）ནགས་ཚལ་（**ཉམས་** ）ནས་ （**བསྐམས་**）པ་རེད།

བདུན་པ། ཕྱོགས་བསྡོམས།

**བློ་ལྡན་ཁྱེད་ཚོས་** འཇིག་རྟེན་གྱི་བྱ་དངོས་ཐམས་ཅད་ནི་ཕན་ཚུན་གཅིག་ལ་གཅིག་རྟེན་གྱི་ཚུལ་དུ་གནས་ཡོད་པས་ གང་འདོད་ཀྱིས་གཏོར་བརླག་མི་རུང་བ་དང་ཁོར་ཡུག་སྲུང་སྐྱོབ་བྱ་རྒྱུ་ནི་མིའི་རིགས་ཀྱི་མ་འོངས་པའི་འཚོ་བའི་འགན་ལེན་ཡིན་པ་ཤེས་ནས་ཁོར་ཡུག་ལ་གཅེས་སྐྱོང་བྱེད་པའི་འདུ་ཤེས་དང་གོམས་གཤིས་ཆགས་པ་བྱེད་དགོས།

དྲུག་པ་ སྦྱང་ཚན་བཀོད་སྒྲིག།

**བསམ་གཞིག་དྲི་གཞི།**

སློབ་ཚན་འདི་བསླབས་ནས་ཁྱེད་ལ་བློ་སྐྱེད་ཅི་ཞིག་ཐོབ་བྱུང་།